KOMISIJAS ĪSTENOŠANAS LĒMUMS

(2017. gada 4. augusts)

par to, lai Eiropas Savienības Oficiālajā Vēstnesī publicētu vienoto dokumentu, kas minēts Eiropas Parlamenta un Padomes Regulas (ES) Nr. 1308/2013 94. panta 1. punkta d) apakšpunktā, un atsauci uz produkta specifikācijas publikāciju attiecībā uz nosaukumu vīna nozarē

(Ribeiras do Morrazo (AĢIN))

(2017/C 255/13)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 97. panta 3. punktu,

tā kā:

IR NOLĒMUSI ŠĀDI.

Vienīgais pants

Vienotais dokuments, kas sagatavots saskaņā ar Regulas (ES) Nr. 1308/2013 94. panta 1. punkta d) apakšpunktu, un atsauce uz produkta specifikācijas publikāciju attiecībā uz nosaukumu Ribeiras do Morrazo (AĢIN) ir sniegti šā lēmuma pielikumā.

Saskaņā ar Regulas (ES) Nr. 1308/2013 98. pantu šā lēmuma publikācija Eiropas Savienības Oficiālajā Vēstnesī dod tiesības divu mēnešu laikā pēc publicēšanas izteikt iebildumus pret šā panta pirmajā daļā norādītā nosaukuma aizsardzību.

(1) OV L 347, 20.12.2013., 671. lpp.

PIELIKUMS

VIENOTS DOKUMENTS

RIBEIRAS DO MORRAZO

PGI-ES-02238

Pieteikuma iesniegšanas diena: 24.11.2016.

1. Reģistrējamais nosaukums vai nosaukumi

Ribeiras do Morrazo

2. Ģeogrāfiskās izcelsmes norādes veids

AĢIN – aizsargāta ģeogrāfiskās izcelsmes norāde

3. Vīnkopības produktu kategorijas

1. Vīns

4. Vīna vai vīnu apraksts

Baltvīns

Dzidrais un spilgtais vīns pēc garšas ir sauss, svaigs un maigs, taču ar piesātinātu buķeti, kurā jaušamas tā izejvielas īpašības. Ar ziedu un augļu niansēm bagātajam vīnam ir vidēji augsts spirta saturs, kā arī labs un līdzsvarots skābums. Šis ir ļoti aromātisks vīns.

Vispārīgie analītiskie parametri

Minimālais faktiskais spirta saturs (tilp. %): 11,5 Minimālais kopējais skābums: izteikts vīnskābē – 5 grami uz litru. Maksimālais gaistošais skābums (miliekvivalentos litrā): 17,9 Maksimālais kopējais sēra dioksīda saturs (miligramos uz litru): 200

Sarkanvīns

Dzidrais un spilgtais vīns pēc garšas ir sauss, svaigs un maigs, taču ar piesātinātu buķeti, kurā jaušamas tā izejvielas īpašības. Ar ziedu un augļu niansēm bagātajam vīnam ir vidēji augsts spirta saturs, kā arī labs un līdzsvarots skābums. Ļoti tumšs vīns.

Vispārīgie analītiskie parametri

Minimālais faktiskais spirta saturs (tilp. %): 10 Minimālais kopējais skābums: izteikts vīnskābē – 5 grami uz litru. Maksimālais gaistošais skābums (miliekvivalentos litrā): 17,9 Maksimālais kopējais sēra dioksīda saturs (miligramos uz litru): 150

5. Vīndarības metodes

a. Galvenās vīndarības metodes

Audzēšanas prakse

Vīnogas novāc, izmantojot redeļu kastes vai citas tvertnes, kuras atļāvusi kompetentā iestāde.

Īpašā vīndarbības prakse

Maksimālā raža, gatavojot vīnu, ir 68 litri no 100 kg vīnogu.

b. Maksimālās ražas

Balto šķirņu vīnogām

10 000 kg vīnogu no hektāra

Balto šķirņu vīnogām

68 hl/ha

Sarkano šķirņu vīnogām

8 000 kg vīnogu no hektāra

Sarkano šķirņu vīnogām

54,4 hl/ha

6. Noteiktais apgabals

Vīnogu audzēšanai piemērota zeme, kas atrodas ne augstāk par 300 metriem virs jūras līmeņa Bueu, Cangas, Marín, Moaña, Poio, Pontevedra, Redondela un Vilaboa pašvaldībās Galisijas Autonomās kopienas Pontevedra provincē.

7. Galvenās vīna vīnogu šķirnes

Branco lexitimo sinonīmi: albarin blanco

Caiño tinto

Caiño blanco

Brancellao

Albariño

Mencia

Godello

Espadeiro

Pedral

Loureiro tinto

Loureira

Souson

Treixadura

Torrontes

8. Saiknes apraksts

Noteiktajā ģeogrāfiskajā apgabalā ir 2 100 saulaino stundu gadā, mitrs okeāna klimats, mērena temperatūra ar nelielām svārstībām (no 7,3 °C līdz 25,7 °C) veģetācijas periodā, siltas ziemas, kurās gandrīz nekad nav salnu, un nokrišņu daudzums no 1 300 līdz 1 800 mm. Apgabalu ieskauj vairākas kalnu grēdas, kuru ietekmē vasarās nokrišņu ir maz. Tā kā vasarā valda salīdzinoši augsta temperatūra, iztvaikošanas rezultātā rodas pastiprināts mitruma zudums. Līdz ar to šajā gadalaikā apgabalā pastāv izteikts Vidusjūras klimats ar vidējo temperatūru ap 18 °C. Šāds klimats ir īpaši labvēlīgs vīnogulāju audzēšanai.

Noteiktais ģeogrāfiskais apgabals ir paugurains piekrastes reģions, kur vīnogulājus audzē lēzenās nogāzēs un aizvēja vietās, kuru augstums reti pārsniedz 150 metrus virs jūras līmeņa. Lielākā daļa augšņu ir viegli skābas un caurlaidīgas, ar vāju ūdensietilpību un ierobežotu organisko vielu saturu augsnes augšējā slānī. Augsnes pārsvarā ir senas, pietiekami dziļas un saulē labi uzsilstošas. Šo iemeslu dēļ tās labi piemērotas vīnogulāju audzēšanai. Litoloģiskajā substrātā galvenokārt novērojami granīta atsegumi no hercīnā perioda un daļēji metamorfas nogulumiežu klintis. Augsnes skeletu veidojošā materiāla mērenais apjoms padara šīs augsnes ļoti caurlaidīgas un viegli apstrādājamas. Visizplatītākais augsnes tips ir smilšaina mālsmilts vai mālsmilts ar vieglu mehānisko sastāvu, labu drenāžu un aerāciju. Šīs augsnes turklāt ir irdenas un viegli skābas, it īpaši lēzenajās nogāzēs. Līdz ar to no tām var iegūt izcilas kvalitātes vīnogu ražu.

Iegūtie vīni ir svaigi, ar līdzsvarotu spirta saturu. Baltvīniem raksturīgi mirdzoši zeltaindzelteni toņi un izteikts ziedu un augļu aromāts. Pēc garšas vieglajiem un svaigajiem vīniem ir labs aromāta izdalīšanās potenciāls un pēcgarša, kurā jaušamas citrusu notis. Sarkanvīnos dominē ķiršsarkani toņi un violetas nokrāsas ar vidēju krāsas intensitāti. Tiem ir mēreni izteikta struktūra, un maigajā garšā manāms sarkano ogu un meža ogu aromāts ar vieglu tanīna pēcgaršu.

Vīnu tapšanā liela nozīme ir temperatūras, nokrišņu un lauksaimniecības apstākļu ietekmei, kam pievienojams cilvēkfaktors. Šo faktoru mijiedarbība izpaužas labi piemērotu šķirņu audzēšanā (turklāt tās visas ir šai videi piemērotas vietējās šķirnes), vīnogulāju stādīšanā atklātās vietās ar siltām un caurlaidīgām augsnēm, un arī šim ģeogrāfiskajam apgabalam raksturīgajos unikālajos vides apstākļos, tādos kā, piemēram, smilšainās vai kāpām līdzīgās augsnes vai granīta klinšu nogāzes. Saskaņā ar tradicionālajām vīnogulāju kopšanas un apgriešanas sistēmām vīnkoku vainagus apgriež zemu, veidojot blīvus vīndārzus, kuros labāk jūtama jūras ietekme. Visu minēto apstākļu mijiedarbībā noteiktajā ģeogrāfiskajā apgabalā iegūst līdzsvarotu un harmonisku vīnu, kam ir izsmalcināti piesātināts aromāts un labas uzglabāšanas īpašības.

9. Būtiski papildu nosacījumi

Tiesiskais regulējums

Valsts tiesību aktos

Papildu nosacījuma veids

Iepakošana noteiktajā apgabalā

Nosacījuma apraksts

Vīna ražošanai un pildīšanai pudelēs jānoris noteiktajā ģeogrāfiskajā apgabalā. Oksīdu redukcijas, temperatūras svārstību un citu apstākļu ietekmē, kuriem vīns var tikt pakļauts, to pārvadājot un pildot pudelēs ārpus ražošanas apgabala, var ciest produkta kvalitāte. Līdz ar pārvadāšanas attālumu palielinās arī kvalitātes apdraudējuma risks. Vīna pildīšana pudelēs tā izcelsmes apgabalā ļauj saglabāt produkta specifiku un kvalitāti. Šā iemesla dēļ, ko papildina vietējo ražotāju ilggadējā pieredze un zinātība par vīna specifiskajām īpašībām, pildīšana pudelēs ir jāveic vīna izcelsmes apgabalā. Tādējādi tiek saglabātas vīna fizikāli ķīmiskās un organoleptiskās īpašības.

Tiesiskais regulējums

Valsts tiesību aktos

Papildu nosacījuma veids

Papildu noteikumi attiecībā uz marķēšanu

Nosacījuma apraksts

Visām pudelēm jābūt marķētām ar kontroles iestādes izdotu numurētu etiķeti, kas jāpiestiprina vīna darītavā. Marķējumā jāiekļauj produkta specifikācijas II pielikumā norādītais ģeogrāfiskās izcelsmes norādes logotips.

Saite uz produkta specifikāciju

http://mediorural.xunta.gal/uploads/media/Pliego_Condiciones_Ribeiras_do_Morrazo_abril_2016_C.pdf